*Приложение № 1. Проект на договор*

**ДОГОВОР**

**№**

**за изпълнение на обществена поръчка**

**с предмет „Изпълнение на строително-монтажни работи за аварийна подмяна на водопровод и канализация и възстановяване на уличната настилка по ул. „Костадин Доганов“ гр. Копривщица“**

**между**

**Община Копривщица**

**и**

**[наименование на изпълнителя]**

**Дата** [⏺]

Днес, [дата], в гр. Копривщица, между

**Община Копривщица**, БУЛСТАТ 000776331, със седалище гр. Копривщица и административен адрес, ул. „Любен Каравелов” № 16, представлявана от Генчо Дойчев Герданов в качеството му на Кмет на Община Копривщица и Василка Иванова Стефлекова-Йовкова - Директор на дирекция „Финансово-стопански дейности”, наричана за краткост „**възложител**”, от една страна

и

**„[Наименование на изпълнителя]” [правноорганизационна форма]**, ЕИК: [⏺], седалище и адрес на управление [⏺], представлявано от [трите имена на представляващия или изрично упълномощено лице] - [длъжност], наричано по-долу за краткост **„изпълнител”**, от друга страна, всеки от тях по-нататък наричан и **“страната”**, а заедно – **“страните”**

на основание чл. 41, ал 1, във връзка с чл. 90, ал. 1, т. 4 от ЗОП и Протокол от договаряне, се сключи настоящият Договор за следното:

**Раздел І. Предмет на договора**

* 1. С настоящия договор, възложителят възлага, а изпълнителят приема да извърши, на свой риск и със свои средства, срещу уговорената цена строително-монтажни работи за аварийна подмяна на водопровод и канализация и възстановяване на уличната настилка по ул. „Костадин Доганов“ гр. Копривщица в обхват на инвестиционния проект и количествените сметки към него.
  2. Строително-ремонтните работи, предмет на договора, в своята съвкупност се наричат „работите”, така, както тези работи са посочени в инвестиционния проект и офертата на изпълнителя.

**Раздел ІІ. Изменение и допълнение на договора**

* 1. Договорът не може да бъде изменян и допълван, освен по реда на чл. 43 от ЗОП, когато в резултат на непредвидени обстоятелства се налага:

а) промяна в сроковете на договора, или

б) частична замяна на дейности от предмета на поръчка, когато това е в интерес на възложителя и не води до увеличаване стойността на договора

в) намаляване общата стойност на договора в интерес на възложителя поради намаляване на договорените цени или договорени количества или отпадане на дейности от предмета на договора.

г) увеличение в цената поради приемането на нормативен акт, като в този случай цената се увеличава до размера, произтичащ като пряка и непосредствена последица от него.

**Раздел ІІІ. Срок за изпълнение на договора**

* 1. Договорът се счита за сключен от датата на подписването му от двете страни и ще остане обвързващ за страните до изтичане на гаранционните срокове, съгласно действащото законодателство, освен ако не бъде прекратен по-­рано по предвидения в договора ред.
  2. Срокът за изпълнение на работите по договора е [срок с цифри] ([срок с думи]) календарни дни, считано от датата на получаване на възлагателно писмо и протокол за допускане до обекта и/или протокол за откриване на строителна площадка и определяне на ниво. СМР по проекта следва да бъдат извършени на два етапа:

Първи етап- от датата на откриване на строителна площадка до 30.07.2015 г.- за СМР от шахта РШ 154.14 до РШ.177.8.

Втори етап- от дата 17.08.2015 г. до крайния договориран срок за окончателното изпълнение на СМР -от РШ.177.7. до РШ.177.1.

* 1. Срокът за изпълнение на работите може да се удължава когато в резултат на непреодолима сила и/или непредвидени обстоятелства е невъзможно изпълнението в уговорения срок.

**Раздел ІV. Цена и начин на плащане**

* 1. Договорната цена съгласно ценовата оферта на изпълнителя е в размер на [цена с цифри] ([цена с думи]) лева, без включен ДДС. Цената на договора следва да се смята за крайна и окончателна цена за изпълнение на работите, предмет на договора, отстраняване на всички недостатъци по тях и отстраняване на дефекти, проявили се през гаранционния срок. Договорната цена включва всякакви разходи на Изпълнителя за наемане на персонал, разходи за материали и строителни изделия, разходи за механизация и печалба на изпълнителя, необходими за изпълнение на включени в обхвата на Договора работи. В случай, че договорираната цена е по-голяма от одобрената от МКВПМС следва да се подпише допълнително споразумение за изменение на цената на договора до размера на осигуреното финансиране.
  2. Възложителят заплаща цената на действително извършените строително-ремонтни работи, по вид и количество, в съответствие с предложената от изпълнителя количествено-стойностна сметка.
  3. Възложителят заплаща уговорената цена след получаване на финансиране от страна на МКВПМС, подписване от страните на акт за приемане на извършени и подлежащи на заплащане строителни работи и получаване на фактура, издадена от изпълнителя за сума равна на сумата на дължимото плащане. Преди извършване на плащане възложителят извършва действията съгласно Решение на Министерски съвет № 788 от 28 ноември 2014 г. за разплащанията на разпоредители с бюджет по договори.
  4. Цената на договора не включва ДДС, който се начислява от изпълнителя ако е дължим съгласно приложимите нормативни актове към момента на издаване на фактура. Всички плащания по договора се извършват по банков път в лева.
  5. Възложителят заплаща цената на договора на изпълнителя по следния начин:

а) Междинно плащане в размер общо до 50 (петдесет) процента от цената на договора, платими след приемане на извършени работи и получено финансиране от страна на МКВПМС ;

б) Окончателно плащане,в размер на остатъкаотцената на договора, платимо в срок до 10 (десет) дни от приемане от възложителя на работите, предмет на договора.

* 1. Плащанията се извършват в срок 10 (десет) дни от съставяне на протокол и издаване на фактура от изпълнителя на стойност равна на стойността на дължимото плащане. Междинни и окончателно плащане се извършват за реално извършени работи, остойностени по единични цени от количествено-стойностна сметка, приложение към офертата на изпълнителя.
  2. Изпълнителят издава фактура на възложителя за одобрените изпълнени работи, придружена с копие от необходимите документи за извършване на плащане. Към всяка фактура, изпълнителят прилага одобрен от възложителя документ, удостоверяващ начина на образуване на общата стойност на работите, въз основа на посочени от него единични цени и количества.
  3. Разплащането на изпълнени работи ще се извършва от възложителя по банков път, по следната банкова сметка на изпълнителя:

Банка: [⏺], Клон: [⏺] IBAN: [⏺], BIC: [⏺]

* 1. Възложителят може да задържи приемането на работите и извършване на плащане в степен, достатъчна, за да го предпази от загуби и за времето, необходимо за отстраняване на причината за задържане, в случай на дефектна работа, която не е поправена по начин, който да удовлетворява възложителя или рекламация по отношение на предишна приета работа.
  2. Община Копривщица не поема финансов ангажимент по сключения и подписан договор и извършeните СМР при нефинансиране на обекта от страна на МКВПМС.

**Раздел V. Права и задължения на възложителя**

* 1. Възложителят има право във всеки момент от изпълнението на работите да извършва проверка и контрол относно качеството и напредъка в изпълнение на договора, без с това да пречи на дейността на изпълнителя и да нарушава неговата оперативна самостоятелност.
  2. Възложителят определя със заповед лице, което да упражнява правата по предходната точка и да изпълнява функциите на негов представител. Указанията на представителя на възложителя са задължителни за изпълнителя, освен ако същите противоречат на нормативен акт или водят до съществено отклонение от възложените работи.
  3. Възложителят има право да задържи суми за заплащане за некачествено изпълнени работи, до отстраняване на дефектите от изпълнителя, при условията и по реда на договора.
  4. Възложителят се задължава да осигури пълен достъп на изпълнителя до строителната площадка и да съдейства за изпълнение на работите.
  5. Възложителят се задължава да приеме изпълнените работи в срок 7 (седем) дни от предаване на необходимата документация. Възложителят носи риска от погиване или повреждане на вече приетите работи, освен ако погиването или повреждането е по вина на Изпълнителя или последният е могъл да го предотврати при полагане на дължимата грижа.
  6. Възложителят се задължава да заплаща на изпълнителя извършените видове работи при условията и по реда, посочени в договора. Възложителят не дължи заплащане за извършени допълнителни количества и видове работи, които не са възложени от него.
  7. Възложителят се задължава да уведомява изпълнителя писмено, в срок 15 (петнадесет) дни след установяване на появили се в гаранционния срок дефекти.
  8. Възложителят не носи отговорност за охраната на имуществото на изпълнителя, нито за материални щети и технически повреди по него. Възложителят не носи отговорност за действия или бездействия на изпълнителя, в резултат на които възникнат:

а) злополука и/или смърт на физическо лице;

б) щета или вреда на каквото и да било имущество, вследствие изпълнение предмета на договора по време на действието му.

**Раздел VІ. Права и задължения на изпълнителя**

* 1. Изпълнителят има право да получава заплащане за извършените качествено и приети от възложителя работи, при условията и по реда на договора.
  2. Изпълнителят има право да изисква от възложителя оправдано и възможно съдействие, в периода на изпълнение на договора.
  3. Изпълнителят се задължава да извърши работите качествено и в срок, в пълния им обем, с необходимата грижа и да отстранява всякакви недостатъци в тях, съгласно действащото законодателство и договора, като спазва изискванията на строителните, техническите и технологичните правила и нормативи за съответните дейности.
  4. Изпълнителят се задължава да осигури необходимото оборудване и да влага качествени материали и строителни изделия, както и да извършва качествено строителните работи при изпълнение предмета на договора. Разходите за консумация на електроенергия, вода и други консумативи, необходими за изпълнение на работите, са за сметка на изпълнителя.
  5. Изпълнителят се задължава да предоставя достъп до обекта и възможност за извършване на контрол от представители на възложителя, както и на контролни органи, съобразно техните правомощия в съответствие с действащото законодателство.
  6. Изпълнителят се задължава да отстранява за своя сметка всички констатирани от възложителя дефекти, некачествени работи и/или неизправности.
  7. Изпълнителят се задължава да осигури охрана на обектите, както и собствеността си и собствеността на възложителя в тях.
  8. Изпълнителят се задължава да съставя, съгласно действащото законодателство и да представя за проверка и подпис на представителя на възложителя, и да съхранява на обекта всички необходими документи, свързани с изпълнението и приемането на работите. Изпълнителят се задължава, при предаването на работите да представя съпровождаща документация като сертификати на доставките, свидетелство за произход и друга документация, изисквана съгласно действащото законодателство и договора.
  9. Изпълнителят поддържа съвестно книжа, архиви, документи и други данни и прилага съответните счетоводни процедури и практики, които адекватно отразяват всички сделки при изпълнение или във връзка с договора.
  10. Изпълнителят се задължава да прилага мерките за опазване на околната среда, в т. ч. да не замърсява със строителни отпадъци подходите, пътищата и околностите на строителната площадка и да използва за изхвърлянето на отпадъците само определените за целта депа и да спазва изискванията за опазване на околната среда съгласно действащото законодателство.
  11. Изпълнителят носи отговорност за безопасността на всички видове работи и дейности на обекта, както за своите работници и оборудване, така и за представителите на възложителя и на лица, инцидентно пребиваващи на територията на обекта.
  12. Рискът от случайно погиване или повреждане на извършеното строителство, конструкции, материали, строителна техника и други материални активи, намиращи се на строителната площадка, независимо чия собственост са тези активи, се носи от изпълнителя.
  13. Изпълнителят се задължава да отстранява за своя сметка скритите недостатъци и появилите се впоследствие дефекти в гаранционните срокове по чл. 20, ал.4 от Наредба №2 от 31 юли 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти за съответните работи. Гаранционните срокове започват да текат от деня на въвеждането на строителния обект в експлоатация (издаване на разрешение за ползване или удостоверение за въвеждане в експлоатация).
  14. Изпълнителят се задължава, съгласувано с възложителя, в срок до 3 (три) дни след уведомяване от последния, да започне работа за отстраняване на дефектите в минималния технологично необходим срок.
  15. Изпълнителят се задължава да не възлага работи по договора на трети лица и страни, освен включените в офертата подизпълнители, а посочените подизпълнители не могат да извършват работи, различни от описаните в нея. Изпълнителят не може да ползва ресурси на трети лица, които не са посочени в офертата му като такива.
  16. Изпълнителят се задължава да изпълнява предмета на договора с ключовите експерти и другите специалисти, предложени в офертата. Изпълнителят няма право да заменя и/или да допуска оттеглянето или замяната на ключови експерти и на другите специалисти, посочени в офертата, без писмено съгласие на възложителя. Новият предложен експерт трябва да притежава равностойни образование, квалификация и опит със заменяния експерт.
  17. За работата, действията и бездействията на подизпълнителите и на персонала на изпълнителя, във връзка с изпълнението на работите, изпълнителят отговаря като за своя работа, действия и бездействия, както пред възложителя, така и пред трети лица.
  18. Изпълнителят се задължава да изпълнява всички други задължения, произтичащи от действащото законодателство, независимо дали са посочени изрично в договора и приложенията към него.

**Раздел VІІ. Гаранции**

* 1. За изпълнение на задълженията по договора изпълнителят е представил гаранция за изпълнение на договора в размер на 2 (два) процента от цената на договора, под формата на [банкова гаранция или парична сума].
  2. Гаранцията за изпълнение се освобождава до 20 (двадесет) дни след приемане на работите от възложителя и извършване на окончателно плащане.
  3. В случай на предстоящо изтичане на срока на валидност на гаранцията за изпълнение на договора, при учредена в полза на възложителя банкова гаранция, изпълнителят предприема, за своя сметка, действия за нейното удължаване в срок, необходим за осигуряване на непрекъснатост на валидност на банковата гаранция, дори и без да е налице изрично писмено искане от възложителя.
  4. Изпълнителят представя документа за удължаване на срока на валидност на банковата гаранция, при учредена в полза на възложителя банкова гаранция, в срок до 10 (десет) дни преди изтичането на срока й на валидност. При непредставянето на този документ, след изтичането на определения срок, възложителят има право да спре изпълнението на договора до представянето на документ за валидна банкова гаранция. За времето, през което изпълнението е спряно на това основание, изпълнителят дължи неустойка за забава, съгласно разпоредбите на договора.
  5. Гаранцията за изпълнение служи за обезпечаване на изпълнението на задълженията на изпълнителя по договора, като възложителят има право да усвоява част или цялата гаранция за изпълнение на договора в случай, но не само на възникнала отговорност на изпълнителя по договора за заплащане на неустойки и обезщетения, определени в него.
  6. Преди да пристъпи към усвояване на гаранцията за изпълнение на договора, възложителят уведомява изпълнителя, посочвайки характера на неизпълнението, във връзка с което ще бъде предявена претенцията и дава срок да изпълнителя за възражения или заплащане на дължимите суми. След изтичане на посочения срок, възложителят пристъпва към усвояването на гаранцията.

**Раздел VІІІ. Спиране на договора**

* 1. Всяка от страните може да поиска временно спиране на договора, по причини, за които никоя от страните не отговаря и които възпрепятстват продължаването на изпълнението на договорните задължения.
  2. Възложителят има право да изисква допълнителни доказателства за необходимостта от спиране на договора, като решението се взима от възложителя след преценка на всички факти и обстоятелства, обуславящи такава необходимост.
  3. Изпълнителят се задължава да отстрани всяка повреда, всеки дефект или всяка загуба в работите или материалите, възникнали по време на спирането на договора, по реда предвиден в Договора за отстраняване на дефекти и/или неизправности.
  4. За периода на спиране по реда на настоящия раздел, всички срокове по договора спират да текат и същото не се счита за удължаване на срока на договора.

**Раздел ІХ. Доклади и приемане на работите**

* 1. Изпълнителят изготвя и представя на възложителя месечни доклади за хода на работите в 3 (три) екземпляра, от които два за възложителя и един за изпълнителя, както и допълнителна информация, каквато може да бъдат поискана от възложителя.
  2. Възложителят има право да поиска от изпълнителя допълнителна информация за хода на работите, в обем по негова преценка.
  3. Изпълнителят поддържа съвестно книжа, архиви, документи и други данни и прилага съответните счетоводни процедури и практики, които адекватно отразяват всички сделки при изпълнение или във връзка с договора.

**Раздел Х. Отговорност и неустойки**

* 1. При забавено изпълнение на което и да е срочно задължение по договора, изпълнителят дължи неустойка в размер на 0,5 (нула цяло пет) процента от договорната цена за всеки ден забава, до деня на изпълнението включително, но не повече от 10 (десет) процента от цената на договора.
  2. При пълно неизпълнение на договора, възложителят усвоява гаранцията за изпълнение на договора.
  3. В случай на частично или пълно неизпълнение на задължение по договора, за което е налице паричен еквивалент, изпълнителят дължи неустойка в размер на 10 (десет) процента от стойността на неизпълненото.
  4. За неустойките по настоящия раздел, възложителят не трябва да доказва, че е претърпял вреди. Дължимата сума на неустойките ще се извади от евентуалните дължими суми или тези, които могат да станат дължими на изпълнителя от възложителя според договора и/или тези неустойки ще се съберат от задържаните суми и/или гаранциите, предоставени от изпълнителя, според преценката на и в зависимост от това какво е удобно за възложителя.
  5. В случай, че по вина на възложителя не бъдат спазени договорените срокове за плащане, същият дължи неустойка в размер на законната лихва върху просрочената сума за периода на забавата

**Раздел ХІ. Непреодолима сила**

* 1. Страните не отговарят една спрямо друга за неизпълнение или неточно изпълнение на свое задължение в резултат на настъпила непреодолима сила. Клаузата не засяга права или задължения на страните, които са възникнали и са били дължими преди настъпването на форсмажорното събитие.
  2. В случай на форсмажор сроковете по договора спират да текат, като не може да се търси отговорност за неизпълнение или забава. Изпълнението на задълженията се възобновява след отпадане на събитията, довели до тяхното спиране.
  3. Страната, която е засегната от форсмажорното събитие, следва в разумен срок след установяване на събитието, да уведоми другата страна, както и да представи доказателства (съответните документи, издадени от компетентния орган) за появата, естеството и размера на форсмажорното събитие и оценка на неговите вероятни последици и продължителност. Засегнатата страна периодично предоставя последващи известия за начина, по който форсмажорното събитие спира изпълнението на задълженията й, както и за степента на спиране.
  4. Страните не носят отговорност една спрямо друга по отношение на вреди, претърпени като последица от форсмажорно събитие. През времето, когато изпълнението на задълженията на някоя от страните е възпрепятствано от форсмажорно събитие, за което е дадено известие в съответствие с клаузите на настоящия договор и до отпадане действието на форсмажорното събитие, страните предприемат всички необходими действия, за да избегнат или смекчат въздействието на форсмажорното събитие и доколкото е възможно, да продължат да изпълняват задълженията си по договора, които не са възпрепятствани от форсмажорното събитие.
  5. Форсмажорното събитие (непреодолима сила) по смисъла на този договор е всяко непредвидимо и непредотвратимо събитие от извънреден характер и извън разумния контрол на страните, възникнало след сключване на договора, което прави изпълнението му невъзможно.
  6. Не е налице непреодолима сила, ако съответното събитие се е случило вследствие на неположена дължима грижа от страна по настоящия договор или при полагане на дължимата грижа това събитие може да бъде преодоляно.
  7. Страната, изпълнението на чието задължение е възпрепятствано от форсмажорно събитие, не може да се позовава на непреодолима сила, ако не е изпълнила задължението си за информиране на другата страна.

**Раздел ХІІ. Прекратяване и разваляне на договора**

* 1. Възложителят има право едностранно да прекрати договора поради неосигурено финансиране от МКВПМС. В този случай възложителят не носи отговорност за неизпълнение на договора.
  2. Възложителят има право едностранно да прекрати договора, ако в резултат на обстоятелства, възникнали след сключването му, не е в състояние да изпълни договорните си задължения.
  3. Освен в случаите, предвидени на съответното място в този договор, договорът се прекратява и:

а) с изпълнение на всички задължения на страните по договора;

б) по взаимно съгласие на страните.

* 1. Възложителят може да развали договора едностранно, със 7 (седем) дневно писмено предизвестие, когато изпълнителят:

а) забави изпълнението на някое от задълженията си по т.3.2 от договора с повече от 5 (пет) дни;

б) не отстрани допуснатите пропуски в работата си в определения от възложителя срок;

в) прекъсне работа без съгласието на възложителя за повече от 3 (три) дни и след отправена писмена покана не я продължи, в рамките на 3 (три) дни, считано от датата на получаване на поканата;

г) не допуска възложителя да упражнява правата си или препятства контрола или не изпълнява указанията от страна на представители на възложителя;

д) бъде обявен в неплатежоспособност или когато бъде открита процедура за обявяване в несъстоятелност или ликвидация;

е) допусне пропуски в работата си, които водят до материални щети или некачествено изпълнение на работите;

ж) е променил състава си, посочен в офертата, за изпълнението на работите и това не е одобрено от възложителя;

**Раздел ХІІІ. Неуредени въпроси****. Тълкуване на разпоредби на договора.** **Съобщения**

* 1. За неуредените в договора въпроси се прилага действащото законодателство в Република България. Евентуални разногласия между страните във връзка с договора се решават по пътя на преговорите. Всички спорове, по които страните не могат да постигнат споразумение, породени от Договора или отнасящи се до него, включително спорове, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще бъдат разрешавани от Арбитражния съд към Българската търговско-промишлена палата съобразно неговия правилник за дела, основани на арбитражни споразумения.
  2. Разпоредбите на договора се тълкуват и прилагат във връзка една с друга, като при противоречие се търси действителната обща воля на страните. Нищожността на някоя от разпоредбите на договора не води до нищожност на други разпоредби или на договора като цяло. Заглавията в договора са за удобство на препратките и не се вземат предвид при неговото тълкуване.
  3. Всички изменения и допълнения на договора се извършват в писмена форма.
  4. Правата и задълженията, включително вземанията по настоящия договор не могат да бъдат прехвърляни на трети лица.
  5. Всички съобщения във връзка с договора са валидни, ако са направени в писмена форма от упълномощените представители на страните и изпратени на съответните адреси, посочени в договора.

За Възложителя: За Изпълнителя:

гр. Копривщица, ул. „Любен Каравелов” № 16 <адрес за контакти с изпълнителя>

Лице за контакти: Лице за контакти:

<име и длъжност> <име и длъжност>

Телефон и електронен адрес: Телефон и електронен адрес:

* 1. Ако някоя от страните промени адреса си, следва незабавно да уведоми другата за направените промени.
  2. С подписването на договора изпълнителят заявява, че е запознат с обстоятелството, че възложителят няма осигурено финансиране за изпълнение на договора.
  3. Договорът се състави и се подписа на посочената най-отпред дата в 3 (три) еднообразни екземпляра – 2 (два) за възложителя и 1 (един) за изпълнителя, от надлежно упълномощени представители на страните, както следва:

**ВЪЗЛОЖИТЕЛ: ИЗПЪЛНИТЕЛ:**

**Генчо Дойчев Герданов [име, презиме и фамилия]**

*Кмет на Община Копривщица [длъжност]*

**Василка Иванова Стефлекова-Йовкова**

Директор на дирекция „Финансово-стопански дейности”